ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου σχετικά με το δείκτη κόστους εργασίας

2001/0166 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου σχετικά με το δείκτη κόστους εργασίας

1. Πλαίσιο

Υποβολή της πρότασης στο Ευρωπαϊκό Κοινοβούλιο και το Συμβούλιο (COM(2001) 418 τελικό - 2001/0166 (COD)) : // 23 Ιουλίου 2001

Γνώμη της Ευρωπαϊκής Κεντρικής Τράπεζας : // 11 Οκτωβρίου 2001

Γνώμη της Οικονομικής και Κοινωνικής Επιτροπής : // 29 Νοεμβρίου 2001

Γνώμη του Ευρωπαϊκού Κοινοβουλίου (πρώτη ανάγνωση) : // 28 Φεβρουαρίου 2002

Έγκριση κοινής θέσης του Συμβουλίου : // 23 Σεπτεμβρίου 2002

2. Στόχος της πρότασης της Επιτροπής

Η ανάγκη δημιουργίας ενός δείκτη που θα εκφράζει τις βραχυπρόθεσμες τάσεις που επικρατούν όσον αφορά το κόστος εργασίας προσδιορίστηκε στο πλαίσιο του σχεδίου δράσης σχετικά με τις στατιστικές απαιτήσεις της οικονομικής και νομισματικής ένωσης, το οποίο καταρτίστηκε από την Επιτροπή (Eurostat) σε στενή συνεργασία με την Ευρωπαϊκή Κεντρική Τράπεζα. Αυτό το σχέδιο δράσης εγκρίθηκε από το Συμβούλιο στις 29 Σεπτεμβρίου 2000.

3. Σχόλια επί της κοινής θέσης

3.1. Γενικά

Κατά την πρώτη ανάγνωση, το Ευρωπαϊκό Κοινοβούλιο ενέκρινε την πρόταση της Επιτροπής χωρίς να ζητήσει τροπολογίες.

3.2. Αποφάσεις σχετικά με τις τροπολογίες που ζήτησε το Ευρωπαϊκό Κοινοβούλιο μετά την πρώτη ανάγνωση

Δεν ισχύει

3.3. Νέες διατάξεις που εισάγονται από τη θέση του Συμβουλίου και της Επιτροπής

Τέσσερις σημαντικές διατάξεις ενσωματώθηκαν στην κοινή θέση του Συμβουλίου και τυγχάνουν της πλήρους στήριξης της Επιτροπής:

* Μελέτες σκοπιμότητας για τους τίτλους Λ-Ξ της NACE Αναθ.1

Το Συμβούλιο εισήγαγε τις μελέτες σκοπιμότητας προς αντικατάσταση της μεταβατικής περιόδου διάρκειας πέντε ετών, αναγνωρίζοντας, κατ´ αυτόν τον τρόπο, τις δυσκολίες που αντιμετωπίζουν ορισμένα κράτη μέλη για την κάλυψη αυτών των τομέων της οικονομίας σε τριμηνιαία βάση. Οι μελέτες σκοπιμότητας θα επιτρέψουν στα κράτη μέλη να μελετήσουν τις ήδη χρησιμοποιούμενες μεθόδους άλλων κρατών μελών, έτσι ώστε να καταστεί δυνατή η πρόταση μιας αποτελεσματικής ως προς το κόστος λύσης, η οποία θα υποβληθεί προς έγκριση μέσω της διαδικασίας επιτροπών, με χρονικό περιθώριο εφαρμογής όχι πέραν του έτους 2007.

* Καθορισμός της οικονομικής δραστηριότητας σε επίπεδο τίτλου της NACE

Η Επιτροπή συμφωνεί ότι, σε αυτό το στάδιο, ο καθορισμός της δομής οικονομικής δραστηριότητας σε επίπεδο υποτίτλου της NACE είναι υπερβολικά λεπτομερής όσον αφορά την εφαρμογή του από πολλά κράτη μέλη και δεν αποτελεί ζήτημα επείγουσας προτεραιότητας για τους χρήστες, ιδιαίτερα λόγω του ότι επικεντρώνεται δυσανάλογα στο μεταποιητικό τομέα. Η κοινή θέση επιτρέπει ενδεχόμενη μεταβολή της καθορισμένης δομής στο λεπτομερέστερο διψήφιο επίπεδο της NACE (το οποίο συσχετίζεται με όλους τους τομείς της οικονομίας) μέσω της διαδικασίας επιτροπών στο μέλλον.

* Περιορισμός των λεπτομερών πληροφοριών που απαιτούνται για το κόστος εργασίας χωρίς τα επιμίσθια (bonus)

Για τον υπολογισμό του δείκτη του συνολικού κόστους εργασίας χωρίς τα επιμίσθια, πρέπει να παράγονται δεδομένα για τις καταβολές επιμισθίων σε τριμηνιαία βάση. Το γεγονός αυτό δημιουργεί σοβαρές δυσκολίες σε αρκετά κράτη μέλη. Η κοινή θέση συμβάλλει στην υπερκέραση των δυσκολιών αυτών εξαλείφοντας την απαίτηση κατανομής ανά οικονομική δραστηριότητα και υπογραμμίζοντας ότι οι τριμηνιαίες εκτιμήσεις είναι αποδεκτές. Η Επιτροπή αποδέχεται την προσέγγιση αυτή, λόγω του ότι η κοινή θέση επιτρέπει, επίσης, ενδεχόμενες περαιτέρω κατανομές οικονομικού χαρακτήρα μέσω της διαδικασίας επιτροπών στο μέλλον, ο περιορισμός των λεπτομερών πληροφοριών είναι αποδεκτός από τους χρήστες και, τέλος, προβλέπονται μελέτες σκοπιμότητας για τη στήριξη των κρατών μελών που δεν δύνανται να παράσχουν το δείκτη.

* Ανεξάρτητα κριτήρια ποιότητας αναφορικά με τα σύγχρονα και τα αναδρομικά δεδομένα

Η Επιτροπή αποδέχεται, επίσης, την τροπολογία που συμπεριλαμβάνεται στην κοινή θέση του Συμβουλίου, σύμφωνα με την οποία τα αναδρομικά δεδομένα είναι δυνατόν να υπόκεινται σε λιγότερο αυστηρά κριτήρια από ό,τι τα σύγχρονα δεδομένα. Η τροπολογία αυτή οφείλεται στις πρακτικές δυσκολίες που αντιμετωπίζουν τα κράτη μέλη που δεν διαθέτουν ιστορικές πληροφορίες βάσει των οποίων θα μπορούσαν να προβούν σε αξιόπιστες εκτιμήσεις αναφορικά με τα αναδρομικά δεδομένα. Τα κριτήρια ποιότητας για τα σύγχρονα δεδομένα θα είναι, ωστόσο, περισσότερο αυστηρά προκειμένου να διασφαλιστεί η όσο το δυνατόν υψηλότερη ποιότητα των σύγχρονων αποτελεσμάτων.

* Άλλες τροποποιήσεις

Το Συμβούλιο προέβη, επίσης, σε επαναδιατύπωση ορισμένων τμημάτων του κειμένου προκειμένου αυτό να είναι ευκολότερα κατανοητό και τροποποίησε ημερομηνίες προκειμένου να συμφωνούν με την αναμενόμενη ημερομηνία θέσεως σε ισχύ του κανονισμού.

3.4. Θέματα αναφορικά με τη διαδικασία επιτροπών, τα οποία τέθηκαν κατά τη διαμόρφωση της κοινής θέσης (και της θέσης της Επιτροπής)

Στην κοινή του θέση, το Συμβούλιο αντικατέστησε τη διαδικασία της διαχειριστικής επιτροπής που πρότεινε η Επιτροπή με τη διαδικασία της κανονιστικής επιτροπής. Η Επιτροπή θεωρεί ότι η τροποποίηση αυτή είναι δυνατόν να γίνει αποδεκτή για όλα τα μέτρα εφαρμογής που υπόκεινται σε διαδικασίες επιτροπών.

4. Συμπεράσματα

Η κοινή θέση ανταποκρίνεται πλήρως στους στόχους του κανονισμού που προτάθηκε από την Επιτροπή. Ικανοποιεί τις άμεσες και επείγουσες ανάγκες των χρηστών και, επιπροσθέτως, είναι αρκετά ευέλικτη ώστε να ανταποκριθεί σε μεγαλύτερες απαιτήσεις στο μέλλον, με την προϋπόθεση της σύμφωνης γνώμης μέσω της διαδικασίας επιτροπών. Για τους λόγους που αναπτύχθηκαν παραπάνω, η Επιτροπή με το παρόν έγγραφο εκφράζει τη θετική γνώμη της αναφορικά με την κοινή θέση του Συμβουλίου η οποία έτυχε ομόφωνης έγκρισης.